Ńdɔ Dalila a ngádzó ai Sámson nâ: “A zaa kwí étɔ̄á dzī wadzɔ́gɔlɔ tə́ mā hə ǹdzɔ́gɔ́lán, miǹnǎl émya wǎkad ma; kadá mā ḿból ó nə̄ dzǎm faŋabǎn ngadag.” Nyé ai nyé nâ: “Ngə́ wafɛn məbundá mə́ ésǐl zamgbál yā ńlō wáma fǔfulu ai miǹsingǎ yā éyé wātiŋ, ó mǎn dzɔ́ fɛn ai ébánaŋa, eyɔ̌ŋ te mə təgə́, mə ńtɔ̄á fə hə anə́ é mod ósə m̀bɔ́g.” 14Ńdɔ a ngáyali nyé óyɔ̄, ńdɔ Dalila a ngátɔ́i məbúnda mə́ ésǐl zamgbál yā ńlō wóé, ǎ ngafɛn ai ebánaŋa. A mǎn dzɔ tindǐ ngul ai ébɛ ótiŋ, nyé ai nyé nâ: “Bəfilísta bá bázu wa bi, ǎ Sámson !” Ńdɔ a ngávəbə óyɔ̄, a mǎn tyé ébɛ ótiŋ, ǹkadaga ai eyé ébēn. 15Nyé ai nyé nâ: “Wakad áyá wadiŋ ma ǹnə́m ó tɔ̄á tə́ wa ḿfág ḿfə̄. Ǒ dug yā mā biyɔŋ biyɔŋ bílɛ́, təge ma kad é vóm mod ngul woe a sɔ́.” 16Ḿból á ngābə́ hə a nyáŋala nyé nyɔ́l ai ǹkɔ́bɔ amǒs ósə, hə a tíndigi nyé ńdɔ dzǎm tē lə́ ngábɔ̄ nyé ólūn á ńnə̄m, hə anə́ a yi wú. 17Ńdɔ a ngákúli abum díé ásə nyé ai nyé nâ: “Okə̌ngə̌ŋ wá bə́ yǎ kig mə lod á ńló; ású mə̄ ngátə́leban mənduga ású Zāmbá a tádigi âbum ábə naná, ngə́ bâkəŋ ma esǐl ánā, ngul ésə e kódó mā á nyɔ́l, mə təgə́, maa mə ńtɔ̄á fə hə anə́ é mod ósə m̀bɔ́g.” 18A yəm hḿ dí Dalila ǎ zu yə̌m naa a kúli yǎ nye abum díé ásə, ńdɔ a ngálóm bod nə́ bə́ kə lóé mīńkúkúmá mí Fīlísta, nyé nâ: “Zǎn ábōg dīlí, amú ā man yǎ ma kúlī ábum díé ásə. Ńdɔ miǹkúkúmá bəfilísta mí ngasɔ́ ábə̄ nyé ai bəmɔní á mɔ́. 19Ńdɔ a ngáyali nyé óyɔ̄ á mə̄bɔ́ŋ móé á yōb; ńdɔ a ngálóe mod, a mǎn nye kə̌ŋ mə̄búndá mə́ ésǐl zamgbál yā á ńlō wóé, ǎ ngatádī hḿ təg, ńdɔ ngul é ngákódō nyé á nyɔ́l. 20Ńdɔ a ngáyédan nâ: “Bəfilísta bá, bázu wa bi, ǎ Sámson !” Ńdɔ a ngávəbə óyɔ̄, nyé nâ: “Mayi kódo anə́ bíyɔŋ bivɔ́g, mə ńtɔ̄á fə ǹkánga.” Nyé təge yə̌m naa Ǹtondôbə a kân yǎ ai nyé. 21Ńdɔ Filísta bə́ ngábi nyé, bə́ mān nye twí mís, bə́ sígī ai nyé á Gáza, bə́ mān nyé faŋ ai məsúŋ mə́ ékie; ǎ ngakɔg bidí ai akɔ́g yā ndá mim̀bog. 22Hədá, á mvús yə̄ nâ bə́ mān yā nyé kəŋ, ńdɔ esǐl dzíé é ngádúgan tádī naa yánāŋ.